Ehdotus: neuvoston päätös Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliaikaisen Euro-Välimeri-assosiaatiosopimuksen käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä tehdyn pöytäkirjan N:o 3 muuttamista koskevasta yhteisön kannasta /* KOM/2000/0283 lopull. - ACC 2000/0126 */





Ehdotus NEUVOSTON PÄÄTÖS Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliaikaisen Euro-Välimeri-assosiaatiosopimuksen käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä tehdyn pöytäkirjan N:o 3 muuttamista koskevasta yhteisön kannasta (komission esittämä) PERUSTELUT 1. Alkuperäsäännöt ovat korvaamattoman tärkeitä yhteisön ja sen kauppakumppaneiden vapaakauppasopimusten moitteettomalle toiminnalle. Alkuperäsäännöt eivät kuitenkaan ole muuttumattomia, vaan niiden on sopeuduttava sen vapaakauppa-alueen poliittisiin ja taloudellisiin vaatimuksiin, jossa niitä sovelletaan. 2. Palestiinan vapautusjärjestön (PLO) kanssa tehtyyn väliaikaiseen Euro-Välimeri-assosiaatiosopimukseen liitetyssä alkuperäpöytäkirjassa määrätään tullinpalautuksen kieltämistä koskevien määräysten soveltamisesta 1. tammikuuta 2000 alkaen. 3. Palestiinalaishallinto on pyytänyt tullinpalautuksen kieltämistä koskevien määräysten soveltamisen lykkäämisen jatkamista kuudella vuodella. 4. Kun otetaan huomioon Palestiinan poliittinen erityistilanne ja sen taloudellinen tilanne, tullinpalautuksen kieltämistä koskevien määräysten täytäntöönpanolla olisi kielteinen vaikutus sen vientiin. Lisäksi on huomattava, että Palestiinaa ympäröivien muiden arabimaiden ei tarvitse vielä soveltaa kyseisiä määräyksiä [1]. Tarkoituksena on siis myöntää Palestiinalle samankaltainen kohtelu kuin muille alueen arabimaille. [1] Jordania allekirjoitti yhteisön kanssa vuoden 1997 marraskuussa assosiaatiosopimuksen, jonka mukaan tullinpalautuksen kieltämistä koskevia määräyksiä aletaan soveltaa neljä vuotta sopimuksen voimaantulon jälkeen. 5. Niinpä on perusteltua sallia tullinpalautuksen kieltämistä koskevien määräysten soveltamisen lykkääminen 1. tammikuuta 2000 alkaen 1. tammikuuta 2006 saakka palestiinalaishallinnon pyynnön mukaisesti. Komissio pyytää neuvostoa määrittämään yhteisen kannan väliaikaisessa assosiaatiosopimuksessa määrätylle sekakomitealle esitettäväksi. 2000/0126 (ACC) Ehdotus NEUVOSTON PÄÄTÖS Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliaikaisen Euro-Välimeri-assosiaatiosopimuksen käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä tehdyn pöytäkirjan N:o 3 muuttamista koskevasta yhteisön kannasta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen, ottaa huomioon Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) kauppaa ja yhteistyötä koskevan väliaikaisen Euro-Välimeri-assosiaatiosopimuksen [2], [2] EYVL L 187, 16.7.1997, s. 3. sekä katsoo seuraavaa: Kyseisen assosiaatiosopimuksen pöytäkirjan N:o 3 37 artiklassa määrätään, että sekakomitea voi päättää pöytäkirjan määräysten muuttamisesta, ON PÄÄTTÄNYT SEURAAVAA: Kanta, jonka yhteisö vahvistaa Euroopan yhteisöjen ja niiden jäsenvaltioiden sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliaikaisen Euro-Välimeri-assosiaatiosopimuksen 63 artiklan mukaisesti perustettavassa sekakomiteassa käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä tehdyn kyseisen sopimuksen pöytäkirjan N:o 3 muuttamisesta, perustuu tämän päätöksen liitteenä olevaan luonnokseen sekakomitean päätökseksi. Tehty Brysselissä [...] päivänä [...]kuuta [...]. Neuvoston puolesta Puheenjohtaja LIITE VÄLIAIKAINEN EURO-VÄLIMERI-ASSOSIAATIOSOPIMUS Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) kaupasta ja yhteistyöstä Luonnos SEKAKOMITEAN PÄÄTÖS N:o ...... käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä tehdyn pöytäkirjan N:o 3 muuttamisesta SEKAKOMITEA, joka ottaa huomioon Brysselissä 24 päivänä helmikuuta 1997 allekirjoitetun Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) kauppaa ja yhteistyötä koskevan väliaikaisen Euro-Välimeri-assosiaatiosopimuksen ja erityisesti sen pöytäkirjan N:o 3 37 artiklan, sekä katsoo seuraavaa: (1) Pöytäkirjan N:o 3 14 artiklan mukaisesti ei-alkuperäainekset, joita on käytetty sellaisten tuotteiden valmistuksessa, jotka ovat yhteisön tai Länsirannan ja Gazan alueen alkuperätuotteita, ei myönnetä tullinpalautusta tai tullihelpotusta missään muodossa 1 päivästä tammikuuta 2000. (2) Palestiinalaishallinto pyysi pöytäkirjan N:o 3 14 artiklan mukaisten määräysten voimaantulon lykkäämisen jatkamista kuudella vuodella. (3) Länsirannan ja Gazan alueen talouskehitystä koskevat ongelmat sekä tarve tehostaa nykyisiä toimia kyseisten alueiden teollisen kehityksen edistämiseksi tekevät pyynnöstä hyväksyttävän. (4) Länsirantaa ja Gazan aluetta ei saa syrjiä muihin ympäröiviin arabimaihin verrattuna, ON PÄÄTTÄNYT SEURAAVAA: 1 artikla Muutetaan käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä tehty pöytäkirja N:o 3 seuraavasti: Korvataan 14 artiklan 6 kohta seuraavasti: "6. Tämän artiklan määräyksiä sovelletaan 1 päivästä tammikuuta 2006, ja niitä voidaan tarkistaa yhteisellä sopimuksella." 2 artikla Tämä päätös tulee voimaan 1 päivänä tammikuuta 2000. Tehty Brysselissä [...] päivänä [...]kuuta [...]. Sekakomitean puolesta Puheenjohtaja RAHOITUSSELVITYS 1. TOIMENPITEEN NIMI Ehdotus Euroopan yhteisön sekä PLO:n väliaikaisen Euro-Välimeri-assosiaatiosopimuksen käsitteen "peräisin olevat tuotteet" ("alkuperätuotteet") määrittelystä ja hallinnollisen yhteistyön menetelmistä tehdyn pöytäkirjan N:o 3 muuttamisesta. 2. BUDJETTIKOHTA / -KOHDAT [Luku 12, momentti 120] 3. OIKEUSPERUSTA Perustamissopimuksen 133 artikla 4. TOIMENPITEEN KUVAUS 4.1 Toimenpiteen yleistavoite Tullinpalautuksen tai tullihelpotuksen kieltämistä koskevien määräysten soveltamisen lykkääminen Länsirannan ja Gazan alueella. 5. RAHOITUSVAIKUTUKSET Tullinpalautuksen kieltämistä koskevien määräysten lykkäämisen jatkaminen merkitsee yhteisön osalta sitä, että tulleja ei kanneta yhteisön ulkopuolisista maista peräisin olevista aineksista, joita on käytetty yhteisön alueella sellaisten valmiiden tuotteiden valmistuksessa, jotka viedään Länsirannan ja Gazan alueelle, jossa niille myönnetään tullietuuskohtelu. (Tilannetta voi tarkastella myös toisin päin, mutta se ei vaikuta omiin varoihin). Länsirannan ja Gazan alueelle suuntautuvan yhteisön viennin kokonaismäärä oli 67 421 050 ecua vuonna 1998 ja 61 515 750 euroa vuonna 1999. Pääasiallisia vientitavaroita ovat 84 ryhmään kuuluvat koneet, joiden viennin arvo oli 23 187 000 ecua vuonna 1998 ja 15 226 140 euroa vuonna 1999, ja 87 ryhmään kuuluvat kulkuneuvot, joiden viennin arvo oli 19 804 000 ecua vuonna 1998 ja 25 211 470 euroa vuonna 1999. Näihin kahteen tuotelajiin sovellettavien alkuperäsääntöjen mukaisesti ei-alkuperäainesten määrä ei saa ylittää 40 prosenttia valmiin tuotteen arvosta. Niiden tullien, jotka on kannettu kyseisiin ryhmiin kuuluvien tuotteiden valmistuksessa käytetyistä ei-alkuperäaineksista (40 %), määrä on keskimäärin 2 prosenttia 84 ryhmään kuuluvien tuotteiden ja 6 prosenttia 87 ryhmään kuuluvien tuotteiden osalta. Omia varoja jää kertymättä lähinnä 84 ja 87 ryhmään kuuluvien tuotteiden vuoksi. Puuttuvan kertymän määrä voidaan arvioida seuraavasti: Vuosi 1998: - 185 496 ecua [2 % luvusta (40 % 23 187 000:sta)] - 475 296 ecua [6 % luvusta (40 % 19 804 000:sta)] Vuosi 1999: - 121 809 euroa [2 % luvusta (40 % 15 226 140:stä)] - 605 075 euroa [6 % luvusta (40 % 25 211 470:stä)] Voidaan päätellä, että kunkin seuraavan kuuden vuoden aikana omia varoja menetetään noin miljoona euroa.